Tether

Tether (abreviá: USDT, símbolo: ₮) ta un kriptovaluta di tipo stablecoin, mará na e dólar Mericano.

Tether a wòrdu lansá na 2014 dor di e kompania Tether Limited, ku e meta pa krea un alternativo digital stabíl na moneda tradishonal, spesialmente pa uso den merkadonan di kriptovaluta.

 Deskripshon 
Diferente di hopi otro kriptovalutanan, Tether no tin su propio blockchain. En bes di esei, e ta funshoná riba blockchainnan eksistente, manera Ethereum, kaminda e tokennan di Tether ta wòrdu kreá i registrá riba adrèsnan spesífiko den e blockchain. Den e kaso aki, Tether ta funshoná komo un token ku ta dependé di e infrastruktura i reglanan di e blockchain riba kua e ta implementá.

E tokennan di Tether ta wòrdu emití ku e suposishon ku tur unidat ta kompletamente respaldá pa reserva den efektivo òf aktivo finansiero ekivalente. Den teoria, esaki ta garantisá ku un dólar Tether tin mesun poder di kumpra ku un dólar merikano. E paridat ei ta mantené semper ku e tokennan por wòrdu interkambiá serka di nan balor nominal, i ku tin instansianan finansiero òf komersial dispuesto pa aseptá USDT komo medio di pago òf medio di interkambio.

Den práktika, Tether ta wòrdu usá prinsipalmente pa kumpra i bende otro kriptovalutanan riba merkadonan digital. Ora un partisipante di merkado ta ferwagt ku e merkado di kriptovaluta ta bai baha, e por kambia su aktivo di kripto pa Tether pa preservá balor sin sali kompletamente for di e sistema di blockchain. Mas serka na e final di e proseso, e balor por wòrdu konvertí pa moneda fiat, si un banko òf intermediario finansiero ta dispuesto pa aseptá USDT. 

E kresiente uso di stablecoins manera Tether a kontribuí na e echo ku bankonan sentral a intensifiká nan trabou riba desaroyo di nan propio moneda digital.

No obstante, Tether ta suheto di krítika i kontrovèrsia. Kritikadónan ta duda si e kompania tras di Tether tin realmente sufisiente reserva pa kubrí tur token ku ta den sirkulashon. Ounke rapòrtnan finansiero a wòrdu publiká, e dokumentashon ei hopi biaha no a wòrdu verifiká di manera independiente i detayá. E situashon aki a lanta pregunta tokante e stabilidat di Tether i su influensia riba e merkado di kriptovaluta en general.

Segun sierto kritikadónan, un pérdida di e tasa di kambio fiho kontra e dólar (yamá un depeg) lo por tin konsekuensianan negativo grandi pa e merkado di kripto. Nan ta argumentá ku e preis di kriptovalutanan, manera por ehèmpel Bitcoin, ta wòrdu influensiá den forma artifisial dor di e uso di Tether. Te awor, eventonan di depeg a sosodé solamente pa periodonan kortiku, i e dólar Tether a wòrdu restaurá na su balor normal relativamente rápido. Den teoria, un bank run riba un aktor grandi di stablecoin manera Tether lo por forsa e benta rápido di obligashonnan di estado Merikano di plaso kòrtiku, ku posibel impakto riba e merkado di deuda públiko.

Na yanüari 2026, Tether tabata tin un kapitalisashon di merkado di aproksimadamente 186 mil mion dólar.

Ademas di tokennan respaldá pa dólar merikano, Tether tambe ta emití tokennan ku un tasa di kambio fiho kontra oro, ku ta permití representashon digital di metal presioso riba blockchain.

 Link eksterno 
 Sítio web ofisial

Kategoria:Kriptovaluta